Oficiālais Vēstnesis L 349 , 24/12/1998 Lpp. 0012 - 0014



Padomes Regula (EK) Nr. 2802/98 (1998. gada 17. decembris) par programmu lauksaimniecības produktu piegādei uz Krievijas Federāciju EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 43. pantu, ņemot vērā Komisijas priekšlikumu, ņemot vērā Eiropas Parlamenta atzinumu [1], tā kā intervences pasākumu dēļ Kopienai ir lauksaimniecības produktu krājumi; tā kā atsevišķu lauksaimniecības produktu piegādē uz Krievijas tirgu jau ir būtiskas nepilnības, kas turpmākajos mēnešos var kļūt vēl lielākas; tā kā starptautiskā sabiedrība jau ir gatava risināt šo jautājumu un arī Kopienai ir jāuzņemas savi pienākumi; tā kā tādēļ lauksaimniecības produkti ir jādara pieejami Krievijas Federācijai (še turpmāk "Krievijai"), lai uzlabotu tās pārtikas apgādes stāvokli, ņemot vērā atšķirīgo situāciju dažādās Krievijas vietās, un neietekmējot negatīvi brīva pārtikas tirgus tendences; tā kā turklāt izņēmuma kārtā pirmkārt uz Krieviju būtu jānosūta intervences produkti vai nu tādi, kādi tie ir, vai pēc pārstrādes; tā kā būtu jābūt arī iespējai piesaistīt lauksaimniecības produktus Kopienas tirgū, ja nav pieejami intervences krājumi; tā kā šis pasākums palīdzēs uzlabot Krievijas iedzīvotāju nedrošo stāvokli un reizē palīdzēs noregulēt lauksaimniecības tirgus; tā kā būtu jānosaka prasības, lai nodrošinātu to, ka šo pasākumu veic pareizi, un jāparedz piegādes veikšana pa daļām; tā kā sīkāka minētā pasākuma faktiskā norise, tostarp produktu galamērķis, ir jānosaka memorandā, kas jānoslēdz Kopienai un Krievijai; tā kā atbilstīgi šim memorandam Krievijas iestādes ir atbildīgas par attiecīgo produktu pārdošanu vietējos tirgos par cenām, kas šajos tirgos nerada traucējumus, un par tīro ieņēmumu izlietošanu sociāliem pasākumiem; tā kā Komisija būtu jāpilnvaro apspriest un noslēgt minēto vienošanos; tā kā, lai palīdzētu sasniegt šā pasākuma mērķus, Komisija būtu jāpilnvaro veikt visas vajadzīgās darbības, tostarp piegādes atlikšanu vai pārtraukšanu, ja rodas sarežģījumi, tāpēc ka paredzētās prasības vairs netiek pildītas; tā kā Komisija pieaicina tehnisko palīdzību, lai pārraudzītu, veiktu revīziju, kontrolētu un novērtētu, vai šis pasākums norit pareizi, tostarp Krievijas Federācijas teritorijā; tā kā steidzamības dēļ Komisija var izmantot ierobežotas procedūras vai privātus līgumus, jo īpaši attiecībā uz pārraudzību un kontroli; tā kā, lai gan ir ievēroti un arī turpmāk tiks ievēroti piesardzības līdzekļi, minētais pasākums neizbēgami ir saistīts ar tam raksturīgiem riskiem; tā kā Komisijai, izmantojot procedūras, kas ir spēkā saskaņā ar kopējo lauksaimniecības politiku, būtu jāpieņem noteikumi attiecībā uz minētā pasākuma veikšanu; tā kā, paturot prātā vajadzību pēc minētajiem produktiem, ir ļoti svarīgi, lai tie iespējami īsā laikā sasniegtu savu galamērķi; tā kā piegādi būtu jāsāk veikt uzreiz un tās izmaksas būtu jāsedz Eiropas Lauksaimniecības virzības un garantiju fonda Garantiju nodaļai, IR PIEŅĒMUSI ŠO REGULU. 1. pants 1. Saskaņā ar šīs regulas noteikumiem veic to lauksaimniecības produktu brīvu piegādi uz Krieviju, kas minēti 3. pantā un kas ir vai nu pieejami pēc intervences vai, ja tas nav iespējams, piesaistīti no Kopienas tirgus. 2. Produktus piegādā uz vistrūcīgākajiem reģioniem, kuri noteikti Kopienas un Krievijas kopīgā nolīgumā. 3. Piegādi sadala pa daļām, kā noteikts, apspriežoties ar Krievijas iestādēm. 4. Šā pasākuma noteikumi ir paredzēti Kopienas un Krievijas memorandā, ko izstrādājusi un noslēgusi Komisija. Šie noteikumi attiecībā uz Krievijas iestāžu atbildību ietver piegādāto produktu pārdošanu vietējos tirgos par cenām, kuru dēļ netiks traucēts vietējais tirgus, un arī principu, ka pārdošanas tīrie ieņēmumi ir piešķirami vienīgi sociāliem pasākumiem. Izņēmuma kārtā piegādātos produktus var par brīvu izdalīt minēto reģionu vistrūcīgākajiem iedzīvotājiem. Memorands paredz arī Krievijas iestāžu palīdzību un sadarbību visās pārraudzības, revīzijas, kontroles un novērtēšanas darbībās, kas jāveic Krievijas teritorijā un ko veic jo īpaši Revīzijas palāta vai pieaicinātas iestādes, kuras Komisija ir pilnvarojusi šajā nolūkā. 2. pants 1. Produktus piegādā nepārstrādātus vai pēc pārstrādes Kopienā. 2. Pasākumi var attiekties arī uz pārtikas produktiem, kas ir pieejami vai nopērkami tirgū, norēķinoties ar produktiem no intervences krājumiem un no tās pašas produktu grupas. 3. Piegādes izmaksas, ieskaitot transportu uz ostām vai robežposteņiem, izņemot izkraušanu, un attiecīgā gadījumā pārstrādi Kopienā, nosaka atklātā konkursā vai steidzamības vai sarežģīta maršruta dēļ – slēgtā konkursā. 4. Lauksaimniecības produktu eksporta kompensācijas nepiešķir par produktiem, kas piegādāti saskaņā ar šo regulu. 3. pants Maksimālie daudzumi brīvai piegādei ir šādi: - mīkstie kvieši maizes cepšanai: 1000000 tonnas, - rudzi maizes cepšanai: 500000 tonnas, - slīpēti rīsi: 50000 tonnas, - cūkgaļa: 100000 tonnas liemeņa svara ekvivalenta, - liellopu gaļa: 150000 tonnas liemeņa svara ekvivalenta, - sausais vājpiens: 50000 tonnas. 4. pants 1. Komisija ir atbildīga par minētā pasākuma veikšanu saskaņā ar šīs regulas noteikumiem. Komisija atliek viena vai vairāku pasākuma posmu veikšanu vai pārtrauc pasākumu, ja nav nodrošināts, ka to veic pienācīgi, jo īpaši tad, ja nav ievēroti 1. panta 4. punktā minētā memoranda noteikumi. Tā veic visas vajadzīgās darbības, lai nodrošinātu to, ka piegādi veic plānotajā posmā. Komisija ar atklātu vai slēgtu konkursu vai privātiem līgumiem, kā paredzēts Finanšu regulā, piesaista tehnisku palīdzību, lai pārraudzītu, veiktu revīziju, kontrolētu un novērtētu, vai pasākums norit pareizi, tostarp Krievijas teritorijā. 2. Sīki izstrādātus noteikumus šā panta piemērošanai pieņem saskaņā ar procedūru, kas izklāstīta Regulas (EEK) Nr. 1766/92 [2] 23. pantā vai, vajadzības gadījumā, attiecīgajos pantos citās regulās par lauksaimniecības tirgu kopīgo organizāciju. 5. pants Intervences lauksaimniecības produktu uzskaites vērtību nosaka saskaņā ar Regulas (EEK) Nr. 729/70 [3] 13. pantā paredzēto procedūru. 6. pants Uz darbībām, ko veic atbilstīgi šai regulai, tostarp uz izmaksām, ko rada šīs regulas 4. panta 1. punkta pēdējās daļas piemērošana, attiecas Regulas (EEK) Nr. 729/70 3. pants. 7. pants Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 1998. gada 17. decembrī Padomes vārdā — priekšsēdētājs W. Molterer [1] Atzinums sniegts 1998. gada 16. decembrī (Oficiālajā Vēstnesī vēl nav publicēts). [2] OV L 181, 1.7.1992., 21. lpp. Regulā jaunākie grozījumu izdarīti ar Komisijas Regulu (EK) Nr. 923/96 (OV L 126, 24.5.1996., 37. lpp.). [3] OV L 94, 28.4.1970., 13. lpp. Regulā jaunākie grozījumi izdarīti ar Regulu (EK) Nr. 1287/95 (OV L 125, 8.6.1995., 1. lpp.). --------------------------------------------------